**Pravidlá hodnotenia výskumných pracovníkov**

**Matematický ústav Slovenskej akadémie vied,**

verejná výskumná inštitúcia,

(ďalej len organizácia)

**Článok 1**

**Úvodné ustanovenia**

1. Základnou súčasťou hodnotenia výskumných pracovníkov (VP) je hodnotenie vedeckej práce. Toto musí vychádzať z mnohých zložitých ukazovateľov. Vytvorenie modelu pre objektívne hodnotenie vedeckej práce jednotlivcov a organizácií je veľmi obtiažne. Je tu ale skúsenosť, že pravidelné hodnotenia pracovníkov sú súčasťou domácich a zahraničných vedecko-výskumných a vzdelávacích pracovísk.
2. Primárnym účelom systémového hodnotenia vedeckých/výskumných pracovníkov (VP) Matematického ústavu SAV, v. v .i. je posilniť prítomnosť a budúcnosť ústavu z personálneho pohľadu. Navrhnuté kritériá nepredstavujú výlučné kritériá a nesmú viesť k oslabeniu pozície ústavu, či vytvoriť negatívne pnutie. Okrem navrhnutých kritérií sa zvažuje prínos každého VP ku rozvoju pracoviska komplexne.
3. Hodnotenie vedie ku vytvoreniu konkurenčného prostredia pre VP. Cieľom zavedenia hodnotenia je posilniť v ústave dynamiku. Hodnotenie je zamerané ku  rozvoju a aktívnemu záujmu o prirodzené a kontinuálne zvyšovanie svojej úrovne vedeckých výstupov s pozitívnym dopadom na vedeckú kvalitu a rozvoj pracoviska.
4. Ďalším cieľom pravidelného hodnotenia VP je presadzovanie systému mzdovej diferenciácie v závislosti od kvality plnenia povinností, zavedenie systému komparatívneho hodnotenia pracovných výkonov výskumných pracovníkov organizácie a mimoriadna podpora kvalitných výskumných pracovníkov.
5. Podľa týchto pravidiel sa hodnotia:
6. výskumní pracovníci organizácie, ktorí sú v pracovnom pomere s organizáciou,
7. odborní pracovníci organizácie s vysokoškolským vzdelaním, ktorí sú v pracovnom pomere s organizáciou a plnia výskumné a vedecké úlohy.

**Článok 2**

**Hodnotenie výskumných pracovníkov**

1. Organizácia priebežne vyhodnocuje vedeckú a inú pracovnú činnosť svojich pracovníkov uvedených v čl. 1, odsek 5.
2. Plnenie povinností výskumných pracovníkov sa hodnotí najmenej raz ročne.
3. Hodnotenie výskumných pracovníkov je výsledkom hodnotenia ich aktivít v štyroch oblastiach činnosti:
4. publikačná činnosť,
5. ohlasy na vedeckú a odbornú publikačnú činnosť,
6. projektová činnosť,
7. iné vedecké, popularizačné, odborné a organizačné aktivity.
8. Pri hodnotení VP uvedených v čl. 1, ods. 5 sa vychádza z činnosti za uplynulé dva roky. Priebežne sa vyhodnocujú aj ročné hodnotenia, ktoré majú len orientačný charakter a sú súčasťou na vykazovanie činnosti ústavu.
9. S cieľom skvalitniť publikačnú činnosť pracovníkov organizácie môže    
   riaditeľ udeliť mimoriadne odmeny za vybrané publikácie alebo ohlasy. Výška odmeny za vybrané publikácie závisí od počtu autorov publikácie, kategórie publikačnej činnosti a kvality publikácie.
10. Výšku osobného príplatku a odmien vychádzajúcich z výsledkov hodnotenia výskumných pracovníkov určuje riaditeľ v. v. i. na základe aktuálnej finančnej situácie organizácie.

**Článok 3**

**Kritéria hodnotenia výskumných pracovníkov**

1. Podľa § 18 odsek 7 f) zákona č. 243/2017 Z. z. o verejnej výskumnej inštitúcii a o zmene a doplnení niektorých zákonov sa vedecká rada podieľa na hodnotení zamestnancov verejnej výskumnej inštitúcie.
2. Kritéria hodnotenia výskumných pracovníkov organizácie uvedených v čl. 1., ods. 5. vypracováva vedecká rada organizácie po prerokovaní v správnej rade organizácie.
3. Riaditeľ schvaľuje kritéria hodnotenia výskumných pracovníkov vypracovaných vedeckou radou organizácie.
4. Pri stanovení kritérií hodnotenia výskumných pracovníkov za jednotlivé aktivity sa zohľadňujú aktuálne parametre výkonového financovania organizácií SAV.
5. Vypracovaním nových kritérií hodnotenia výskumných pracovníkov organizácie a kritérií minimálnej publikačnej a vedeckej činnosti pracovníkov organizácie sa vedecká rada organizácie zaoberá na podnet riaditeľa, uznesenia správnej rady alebo podnetu člena vedeckej rady.

**Článok 4**

**Spoločné ustanovenie**

Pracovníci organizácie vo svojich publikačných výstupoch uvádzajú, že ich pracoviskom, resp. pôsobiskom, je organizácia. V prípade nesplnenia tejto povinnosti v publikačnom výstupe sa tento publikačný výstup nemusí započítať do hodnotenia publikačnej činnosti pracovníka podľa týchto pravidiel.

**Článok 5**

**Záverečné ustanovenia**

1. Správna rada organizácie predložila návrh týchto pravidiel hodnotenia predsedovi, resp. poverenému členovi dozornej rady dňa 31. 3. 2022 a predsedovi, resp. poverenému členovi vedeckej rady dňa 31. 3. 2022. Dozorná rada sa k návrhu štatútu vyjadrila dňa 6. 4. 2022; Vedecká rada sa k návrhu týchto pravidiel hodnotenia vyjadrila dňa 4. 4. 2022. Správna rada schválila tieto pravidlá hodnotenia dňa 8. 4. 2022.
2. Tieto pravidlá hodnotenia nadobúdajú účinnosť deň po ich zverejnení na webovom sídle organizácie.

V Bratislave dňa 8. 4. 2022

doc. RNDr. Karol Nemoga, CSc.

riaditeľ Matematického ústavu SAV, v. v. i.